Limbažos

**Paskaidrojuma raksts  
Limbažu novada pašvaldības domes 2023. gada \_\_\_\_\_ saistošajiem noteikumiem Nr.**

**„Par Limbažu novada pašvaldības līdzfinansējuma piešķiršanu dzīvojamo māju**

**pieslēgšanai centralizētajai kanalizācijas sistēmai”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| Mērķis un nepieciešamības pamatojums | Viena no pašvaldības autonomajām funkcijām ir ūdenssaimniecības pakalpojumu sniegšanas organizēšana savā administratīvajā teritorijā, pašvaldības līdzfinansējums sekmēs dzīvojamo māju pieslēgšanos centralizētajai kanalizācijas sistēmai, attīstot pakalpojumu sniegšanā efektīvas, ekonomiskas un drošas tehnoloģijas, nodrošinot vides aizsardzību, samazinot vides piesārņojuma risku, tādējādi veicinot dabas resursu ilgtspējīgu izmantošanu.  Saskaņā ar [Ūdenssaimniecības pakalpojumu likuma](https://likumi.lv/ta/id/275062-udenssaimniecibas-pakalpojumu-likums) [6. panta](https://likumi.lv/ta/id/275062-udenssaimniecibas-pakalpojumu-likums#p6) sesto daļu pašvaldība var izdot saistošos noteikumus par līdzfinansējumu nekustamā īpašuma pieslēgšanai centralizētajai ūdensapgādes vai centralizētajai kanalizācijas sistēmai, nosakot līdzfinansējuma apmēru un saņemšanas nosacījumus. Noteikumu vieglākai un skaidrākai uztveršanai un pārskatīšanai, to saturs ir izklāstīts atsevišķās nodaļās, paredzot tādas nodaļas, kā: I. Vispārīgie jautājumi, II. Līdzfinansējuma piešķiršanas vispārīgā kārtība, III. Līdzfinansējuma apmērs, IV. Pieteikšanās kārtība, V. Pieteikumu izskatīšanas un lēmumu pieņemšanas kārtība, VI. Līdzfinansējuma izmaksāšanas kārtība, VII. Izbūves darbu veikšana un līdzfinansējuma izmaksa VI. Noslēguma jautājumi. Ar saistošo noteikumu projektu tiek paredzēti līdzfinansējuma piešķiršanas kritēriji fiziskām personām.  Tiek noteikts, ka līdzfinansējums atkarībā no pretendenta atbilstības izvirzītajiem kritērijiem tiek piešķirts: a) 90% apmērā no pieslēguma būvniecības kopējām izmaksām, bet ne vairāk kā 3600,00 EUR par viena nekustamā īpašuma pieslēgumu vai b) 50% apmērā no pieslēguma būvniecības kopējām izmaksām, bet ne vairāk kā 2000,00 EUR par viena nekustamā īpašuma pieslēgumu, vai c) 1000 EUR par viena nekustamā īpašuma pieslēgumu.  Līdzfinansējums var tikt palielināts līdz 6000,00 EUR, ja pieslēguma izbūves rezultātā to varēs izmantot vismaz trīs dzīvokļu īpašumi. |
| Fiskālā ietekme uz pašvaldības budžetu | Saistošo noteikumu īstenošanas fiskālās ietekmes prognoze uz pašvaldības budžetu paredz budžeta izdevumus līdzfinansējumam atbilstoši pašvaldības budžeta iespējām.  Saistošo noteikumu īstenošana neietekmēs Pašvaldībai pieejamos resursus, jo nav nepieciešama jaunu institūciju vai darba vietu izveide vai esošo institūciju kompetences paplašināšanu, lai nodrošinātu saistošo noteikumu izpildi. |
| Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālās ietekme **-** jo vairāk privātīpašnieki izvēlēsies izmantot centralizētus ūdensapgādes un kanalizācijas pakalpojumus teritorijās, kur tie ir pieejami, jo pieejamāki un zemāki ūdenssaimniecības pakalpojumu tarifi būs pārējiem lietotājiem.  Ietekme uz vidi – saistošo noteikumu mērķis ir novērst vai mazināt piesārņojuma dēļ cilvēku veselībai, īpašumam un videi nodarīto kaitējumu un novērst kaitējuma radītās sekas. Saistošie noteikumi:   * veicina ilgtspējīgu un racionālu ūdens resursu lietošanu, nodrošinot to ilgtermiņa aizsardzību un iedzīvotāju pietiekamu apgādi ar labas kvalitātes virszemes un pazemes ūdeni, * novērš ūdens un no ūdens tieši atkarīgo sauszemes ekosistēmu un mitrāju stāvokļa, pasliktināšanos, aizsargā šīs ekosistēmas un uzlabo to stāvokli, * uzlabo ūdens vides aizsardzību, pakāpeniski samazina arī prioritāro vielu emisiju un noplūdi, kā arī pārtrauc ūdens videi īpaši bīstamu vielu emisiju un noplūdi, * nodrošina pazemes ūdeņu piesārņojuma pakāpenisku samazināšanu un novērš to turpmāku piesārņošanu, * nodrošina pazemes ūdens resursu atjaunošanu, * nodrošina zemes aizsardzību pret applūšanu vai izkalšanu, * nodrošina jūras ūdeņu aizsardzību, * sekmē starptautiskajos līgumos noteikto mērķu sasniegšanu, lai pārtrauktu un novērstu jūras vides piesārņošanu, pārtrauktu vai pakāpeniski novērstu ūdens videi īpaši bīstamu vielu emisiju un noplūdi jūras vidē un sasniegtu tādu stāvokli, ka jūras vidē antropogēnās izcelsmes ķīmisko vielu koncentrācija ir tuva nullei, bet dabā sastopamo ķīmisko vielu koncentrācija — tuva dabā pastāvošajam fona līmenim.   Ietekme uz iedzīvotāju veselību – pieslēdzoties centralizētajai kanalizācijas sistēmai uzlabosies iedzīvotāju veselība, jo uzlabosies apkārtējā ūdens kvalitāte, kā arī samazināsies augsnes un ūdenstilpņu piesārņojums, kā rezultāta uzlabosies pārtikā lietojamo augu un dzīvnieku kvalitāte.  Ietekme uz uzņēmējdarbības vidi pašvaldības teritorijā – saistošie noteikumi var veicināt uzņēmējdarbību, kas nodarbojas ar kanalizācijas vai ūdensvadu pieslēgumu izbūvi, jo kapitālsabiedrības pieslēguma izbūvei var pieaicināt darbuzņēmēju. |
| Ietekme uz administratīvajām procedūrām un to izmaksām | Saistošo noteikumu piemērošanās privātpersona var vērsties pašvaldībā vai SIA "Limbažu siltums", SIA “Salacgrīvas ūdens”, SIA “ Alojas saimniekserviss”.  Personām, kas vēlas iesniegt pieteikumu līdzfinansējuma saņemšanai jāatbilst prasībām, kas norādītas saistošo noteikumu II.nodaļā. Tāpat, personas var pretendēt uz dažādiem procentuāliem līdzfinansējuma apjomiem, ja tā atbilst kādām no III.nodaļā norādītām pazīmēm. Pieteikumu personas iesniedz Limbažu novada pašvaldībā bez maksas, kura izvērtē personas atbilstību saistošiem noteikumiem.  Par izbūves darbiem ir atbildīgas pašvaldības kapitālsabiedrības (SIA "Limbažu siltums", SIA “Salacgrīvas ūdens” vai SIA “ Alojas saimniekserviss”), darbus veicot pašām vai piesaistot darbuzņēmējus. |
| Ietekme uz pašvaldības funkcijām un cilvēkresursiem | Saistošo noteikumu īstenošana neietekmēs pašvaldībai pieejamos cilvēkresursus, jo nav nepieciešama jaunu darba vietu izveide. Pašvaldībā tiek izveidota komisija trīs cilvēku sastāvā, kas izvērtē personu pieteikumus, to atbilstību saistošo noteikumu prasībām un sagatavo domes lēmumu projektu par līdzfinansējuma piešķiršanu. |
| Informācija par izpildes nodrošināšanu | Saistošo noteikumu izpildē netiek veidotas jaunas institūcijas, darba vietas vai likvidētas vai reorganizētas institūcijas vai darba vietas. Saistošo noteikumu izpildē iesaistās izveidotā komisija no pašvaldības darbiniekiem, Limbažu novada administrācijas Attīstības un projektu nodaļa un SIA “Limbažu siltums”, SIA “Salacgrīvas ūdens”, SIA “Alojas saimniekserviss”. |

Limbažu novada pašvaldības

Domes priekšsēdētājs /paraksts/ D.Straubergs